**NÁRODNÁ RADA SLOVENSKEJ REPUBLIKY**

**IV. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 1819/2009

**1253a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona o sťažnostiach (tlač 1253) vo výboroch Národnej rady Slovenskej republiky v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre ľudské práva, národnosti a postavenie žien ako gestorský výbor k vládnemu návrhu zákona o sťažnostiach (tlač 1253) ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky.

I.

Národná rada Slovenskej republiky uznesením z 27. októbra 2009 č. 1700 pridelila vládny návrh zákona o sťažnostiach (tlač 1253) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre ľudské práva, národnosti a postavenie žien.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

III.

Vládny návrh zákona o sťažnostiach (tlač 1253)odporúčali Národnej rade Slovenskej republiky **schváliť s pripomienkami:**

- Ústavnoprávny výbor Národnej rady Slovenskej republiky uznesením z 19. novembra 2009 č. 767,

- Výbor Národnej rady Slovenskej republiky pre verejnú správu a regionálny rozvoj uznesením z 26. novembra 2009 č. 326,

- Výbor Národnej rady Slovenskej republiky pre ľudské práva, národnosti a postavenie žien uznesením z 1. decembra 2009 č. 241.

IV.

Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy:

1. V poznámke pod čiarou k odkazu 3 sa citácia „§ 50 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov“ nahrádza citáciou „§ 59 ods. 1 písm. h) a § 65 zákona č. 400/2009 Z. z. o štátnej službe a o zmene a doplnení niektorých zákonov“.

Zmena sa navrhuje v súvislosti s prijatím nového zákona o štátnej službe.

*Ústavnoprávny výbor NR SR*

*Výbor NR SR pre verejnú správu a regionálny rozvoj*

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 4 ods. 1 písmeno a) znie:

„a) má charakter dopytu, vyjadrenia, názoru, žiadosti, podnetu alebo návrhu a nie je v ňom jednoznačne vyjadrené, ochrany akého svojho práva alebo právom chráneného záujmu sa osoba domáha,“.

Ide o spresnenie vymedzenia podaní.

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 6 ods. 1 písmene d) sa slová „uplynuli v deň jej doručenia viac než tri roky“ nahrádzajú slovami „uplynulo v deň jej doručenia viac než päť rokov“.

Predlžuje sa lehota na podávanie sťažnosti z troch na päť rokov.

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 8 ods. 3 sa vypúšťa posledná veta; v § 9 sa na konci dopĺňa veta, ktorá znie: „Orgán verejnej správy nepostúpi sťažnosť podľa § 8 ods. 3.“.

Ide o legislatívno-technickú úpravu; správnejšie sa vyjadruje zámer ochraňovať sťažovateľa, ktorý požiadal o utajenie svojej totožnosti.

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 14 sa slová „v prípade doručenia rozhodnutia podľa § 11 ods. 4, dňom jeho doručenia“ nahrádzajú slovami „v prípade sporu o príslušnosť, lehota na vybavenie sťažnosti začína plynúť prvým pracovným dňom nasledujúcim po dni doručenia rozhodnutia podľa § 11 ods. 4“.

Ide o spresnenie počítania lehôt.

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 24 ods. 4 sa nad slovo „konaní“ vkladá odkaz 12, ktorý znie:

„12) Zákon č. 71/1967 Zb. o správnom konaní (správny poriadok) v znení neskorších predpisov.“.

Ide o legislatívno-technickú pripomienku, ktorou sa konkretizuje všeobecný predpis o správnom konaní.

*Ústavnoprávny výbor NR SR*

*Výbor NR SR pre verejnú správu a regionálny rozvoj*

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 26 sa za odsek 2 vkladá nový odsek 3, ktorý znie:

„(3) Vybavovanie sťažností orgán verejnej správy upraví vnútorným predpisom podľa § 11 ods. 1 do šiestich mesiacov od nadobudnutia účinnosti tohto zákona.“.

Určuje sa lehota na prijatie vnútorného predpisu o vybavovaní sťažností u orgánov verejnej správy.

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

1. V § 28 sa slová „1. januára 2010“ nahrádzajú slovami „1. februára 2010“.

Súčasne sa vykoná legislatívna úprava v prechodnom ustanovení v § 26 (31. december 2009 sa nahradí 31. januárom 2010).

Zmena účinnosti sa navrhuje z dôvodu trvania legislatívneho procesu a dodržania požiadaviek a lehôt stanovených Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

*Ústavnoprávny výbor NR SR*

*Výbor NR SR pre verejnú správu a regionálny rozvoj*

*Výbor NR SR pre ľudské práva, národnosti a postavenie žien*

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch: **spoločne o bodoch 1 až 8** s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona o sťažnostiach (tlač 1253) vyjadrených v ich uzneseniach uvedených pod bodom III. tejto správy a stanovísk poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm.  f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky vládny návrh zákona o sťažnostiach (tlač 1253)

**schváliť**

v znení schválených pozmeňujúcich a doplňujúcich návrhov uvedených v tejto správe.

Spoločná správa výborov Národnej rady Slovenskej republiky o prerokovaní vládneho návrhu zákona o sťažnostiach (tlač 1253) vo výboroch Národnej rady Slovenskej republiky v druhom čítaní (tlač 1253a) bola schválená uznesením gestorského výboru z 1. decembra 2009 č. 244. Týmto uznesením výbor zároveň poveril spoločného spravodajcu predložiť návrhy podľa § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava 1. decembra 2009

József Berényi v. r.

predseda Výboru Národnej rady Slovenskej republiky pre ľudské práva, národnosti a postavenie žien